|  |  |  |
| --- | --- | --- |
|  |  | UOČI OBILJEŽAVANJA SVJETSKOG DANA NASTAVNIKA 5. LISTOPADA |
|   Datum: 4/10/2024 Kontakt: Katarina Kantolićmenadžer Korporativnih komunikacija091 4978 027katarina.kantolic@addiko.com**O Addiko Bank d.d.**Addiko je specijalistička banka za građane te mala i srednja poduzeća, fokusirana na brzo i jednostavno kreditiranje i moderne usluge plaćanja. Addiko Bank d.d. je u vlasništvu Addiko Bank AG i dio je međunarodne bankarske grupacije prisutne u pet zemalja. Addiko Bank AG izlistana je na Bečkoj burzi od 2019. godine. Addiko teži pozicioniranju kao banka koja razvija inovativna, digitalna bankarska rješenja. Spremna je podijeliti svoja znanja sa zajednicom te podržati projekte kojima se poboljšava digitalna i financijska pismenost, posebno među mladima koji se tek spremaju za upravljanje osobnim financijama i kreću u poduzetništvo.  |  | **Slavimo nastavnike koji uče djecu i mlade kako znanje primijeniti u stvarnom životu**„U svakoj generaciji mnogi učenici se iznenade kada shvate da povećanje od 20 %, pa nakon toga povećanje od 30 %, nije povećanje od 50 %“, samo je jedan od komentara nastavnika koji su tijekom nastavne godine 2023./2024. poučavali svoje učenike osnovama upravljanja financijama. [Hvalevrijedne dodatne materijale](https://finpis.math.hr/) za podizanje razine financijske pismenosti djece i mladih izradili su studenti i profesori Prirodoslovno-matematičkog fakulteta (PMF) u Zagrebu u sklopu projekta „Financijska pismenost u suvremenom matematičkom obrazovanju“. Pod vodstvom **prof. dr. sc. Željke Milin Šipuš** i **doc. dr. sc. Matije Bašića**, studenti Matematičkog odsjeka PMF-a u Zagrebu pripremili su sedam edukativnih scenarija i zadatke vezane uz svakodnevne životne situacije. Ovim materijalima koristili su se nastavnici matematike koji svojim učenicima žele dati još višu razinu financijske pismenosti i omogućiti im da se, jednoga dana, što lakše snađu u stvarnom svijetu.„U materijalima sam pronašao priču o PDV-u, kojom su učenici bili oduševljeni jer nisu znali da postoji tvornička cijena i cijena koju kupac plaća. To je dokaz da popularizacija matematike kroz temu financijske pismenosti ima ogroman potencijal u našem društvu.“, izjavio je **Filip Terzić**, profesor matematike u Tehničkoj školi Ruđer Bošković u Zagrebu.U sklopu satova matematike ili unutar međupredmetne teme Poduzetništvo, djeca i mladi su se imali prilike upoznati s pretvaranjem valuta, štednjom, upravljanjem osobnim proračunom, inflacijom, kreditnom sposobnošću i otplatom kredita, obračunom plaća i sustavom mirovinskog osiguranja. Vrijedni nastavnici, uz pomoć PMF-ovih stručnih materijala, na jednostavan i razumljiv način financijskoj pismenosti poučavali su učenike od 7. razreda osnovne škole pa sve do 4. razreda srednje škole. „Materijali s kojima smo radili protekle godine iskorak su u pristupu matematičkim sadržajima kakve susrećemo u današnjim udžbenicima. Teme su zanimljive, aktualne, prihvatljive i za učenike osnovnih škola, a itekako korisne za srednjoškolce. Kako su slične teme do sada bile rezervirane samo za područja Ekonomske matematike, hvale je vrijedno nastojanje da financijska pismenost uđe u obrazovanje svih učenika“, istaknula je **Tamara Srnec**, profesorica matematike iz Gimnazije Josipa Slavenskog iz Čakovca. „Vjerujemo da smo kreiranim materijalima odgovorili na potrebu profesora i učenika za dodatnim edukacijama iz područja financijske pismenosti bez proširivanja obujma gradiva“, izjavio je **doc. dr. sc. Matija Bašić**, jedan od voditelja projekta i profesor na zagrebačkom PMF-u.„Financijska pismenost danas je neophodna za donošenje odgovornih odluka koje utječu na kvalitetu života. Upravo je zato važno slaviti i isticati one nastavnice i nastavnike koji mladima pružaju ne samo teorijsko znanje, već i praktične savjete koje mogu primijeniti u svakodnevnom životu. Pred nama je još projekata i suradnji kojima se veselimo, a koji će dati doprinos kolektivnom razumijevanju financija“, istaknuo je **Mario Žižek**, predsjednik Uprave Addiko banke. Partneri projekta su Institut za financijsko obrazovanje Štedopis i Hrvatsko matematičko društvo, dok je Addiko banka financijski podržala projekt.  |